6 Ga go pelaelo gore dilo tse Jesu a ithutileng tsone pele ga a nna motho di ne di akaretsa boporofeti jo bo tlhalosang ka botlalo botshelo jwa gagwe jwa mo lefatsheng e le Mesia. Ke gone ka moo a ka tswang a ne a itse gore o tlile go lebana le maemo a a sa itumediseng. Le fa go ntse jalo, Jesu o ne a amogela kabelo ya go tshela mo lefatsheng le go swa e le Mesia yo o solofeditsweng. Ka ntlha yang? Fa moaposetoloi Paulo a ne a bontsha gore Morwa Modimo yo o tsetsweng a le esi o ne a le boikokobetso, o ne a re: ‘Le mororo a ne a tshela a le mo sebopegong sa Modimo, o ne a se ka a akanyetsa go itseela, e leng, go lekana le Modimo. Nnyaa, mme o ne a iithontsha, a tsaya sebopego sa motlhanka mme a nna mo setshwanong sa batho.’—Bafil. 2:6, 7.